b'\n_START_ARTICLE_\nChaimas Sutinas\n_START_SECTION_\nBiografija\n_START_PARAGRAPH_\nChaimas Sutinas gim\xc4\x97 1893 m. sausio 13 d. neturting\xc5\xb3 Lietuvos \xc5\xbeyd\xc5\xb3 \xc5\xa1eimoje Smilovi\xc4\x8diuose netoli Minsko (dabar Smilavi\xc4\x8di\xc5\xb3 km., Baltarusija, tuomet Rusijos imperija). Jis buvo de\xc5\xa1imtas vaikas i\xc5\xa1 11 skurdaus siuv\xc4\x97jo vaik\xc5\xb3. Jo talent\xc4\x85  pie\xc5\xa1imui pasteb\xc4\x97jo vietos rabinas, kurio pagalba Ch. Sutinas mok\xc4\x97si Minske ir v\xc4\x97liau su gydytojo pagalba 1910\xe2\x88\x921913 m. studijavo Vilniaus dail\xc4\x97s mokykloje. 1913 m. Ch. Sutinas i\xc5\xa1vyko \xc4\xaf Pary\xc5\xbei\xc5\xb3, lank\xc4\x97 paskaitas Auk\xc5\xa1tojoje dail\xc4\x97s mokykloje pas Fernan\xc4\x85 Kormon\xc4\x85. Jo draugais tapo \xc5\xbeydai, avangardiniai dailininkai,  pana\xc5\xa1iai kaip jis, atvyk\xc4\x99 \xc4\xaf Pary\xc5\xbei\xc5\xb3 siekti meno auk\xc5\xa1tum\xc5\xb3: Amed\xc4\x97jas Modiljanis, Markas \xc5\xa0agalas, \xc5\xbdakas Lip\xc5\xa1icas. _NEWLINE_A. Modiljanis supa\xc5\xbeindino Ch. Sutin\xc4\x85 su meninink\xc5\xb3 r\xc4\x97m\xc4\x97ju Leopoldu Zborovskiu, su kurio pagalba Ch. Sutinas 1919\xe2\x88\x921922 m. tap\xc4\x97 Ser\xc4\x97 miestelyje Pranc\xc5\xabzijos pietuose. \xc5\xa0iais metais susiformavo brandus Ch. Sutino stilius. Jis tap\xc4\x97 peiza\xc5\xbeus, portretus, natiurmortus. Jo k\xc5\xabryba pasi\xc5\xbeym\xc4\x97jo spontani\xc5\xa1kais pot\xc4\x97piais, impasto naudojimu, ry\xc5\xa1kiomis spalvomis. Jo k\xc5\xabryboje yra \xc5\xbeenklios religin\xc4\x97s (choro ir varpin\xc4\x97s berniukai) ir maisto temos (jautiena, negyvi naminiai pauk\xc5\xa1\xc4\x8diai), tikriausiai susijusios su judaistinio pasaulio samprata. Ch. Sutinas auk\xc5\xa1tai vertino Rembranto, \xc5\xbd. \xc5\xa0ardeno, G. Kurb\xc4\x97 k\xc5\xabryb\xc4\x85. _NEWLINE_1923 m. JAV daktaras, kolekcionierius Albert C. Barnes \xc4\xafsigijo daugiau nei 50 Ch. Sutino k\xc5\xabrini\xc5\xb3 ir tai buvo pirmoji dailininko finansin\xc4\x97 s\xc4\x97km\xc4\x97 po ilg\xc5\xb3 skurdo met\xc5\xb3. 1927 m. \xc4\xafvyko jo pirmoji personalin\xc4\x97 paroda Bing galerijoje Pary\xc5\xbeiuje. Likusius gyvenimo metus Chaimas Sutinas praleido Pary\xc5\xbeiuje, kartais keliaudavo po Pranc\xc5\xabzijos vietoves. Antrojo pasaulinio karo metu slapst\xc4\x97si nuo vokie\xc4\x8di\xc5\xb3 nacistin\xc4\x97s okupacin\xc4\x97s vald\xc5\xbeios \xc5\xa0ampiji-siur-Ved vietov\xc4\x97je (Endras ir Luara). Mir\xc4\x97 1943 m. rugpj\xc5\xab\xc4\x8dio 9 d. Pary\xc5\xbeiuje i\xc5\xa1si\xc5\xb3stas skubiai operacijai nuo vir\xc5\xa1kinamojo trakto pa\xc5\xbeeidimo. Palaidotas Monparnaso kapin\xc4\x97se. 1987 m. Gaston Baty aik\xc5\xa1t\xc4\x97je Monparnase jam pastatyta atminimo skulpt\xc5\xabra, kuri\xc4\x85 suk\xc5\xabr\xc4\x97 jo draugas Arbit Blatas, kuris da\xc5\xbenai \xc5\xa1ioje aik\xc5\xa1t\xc4\x97je susitikin\xc4\x97jo su Ch. Sutinu.'